02.12.2014 klo 21:02
Upea tanssinopettaja suuntaa heti jouluna Intiaan lomalle rentoutumaan.
Tanssii tähtien kanssa -tuomaristosta tutulla Helena Ahti-Hallbergilla puhaltavat uudet tuulet. Häikäisevä tanssinopettaja on perustanut yhdessä Mikko Leppilammen kanssa 10tanssi Oy:n, ja lanseeraamisen kunniaksi he järjestävät 13. joulukuuta tanssiaiset Helsingin Kaivohuoneella. Yhtiön toimialana on tanssitapahtumien ja -koulutuksen järjestäminen.
– Ensimmäiset kilpailut ovat jo 31. tammikuuta, ja ne ovat vieläpä kansainväliset. Nyt jokaisella on mahdollisuus tanssia tanssii tähtien kanssa -tyyliin. Se on meidän missio. Olen tehnyt kovasti töitä tämän eteen, Ahti-Hallberg kertoi tänään Nightmare 2 – Painajainen jatkuu -elokuvan kutsuvierasnäytöksessä.
Kiireisen syksyn aherruksen Ahti-Hallberg katkaisee lähtemällä heti jouluaaton jälkeen kahdeksi viikoksi Goalle.
– Rentoutuminen tulee nyt ihan tarpeeseen! Olen käynyt siellä monta kertaa aikaisemminkin, ja tuon tullessani aina paljon mausteita. Goa ja Intia on ihana kohde, siellä on niin rauhallista. Monta lomapaikkaa kokeilleena olen huomannut, että Goalla tulee aina erityinen olo. Se on ainoa paikka, jonne palaan aina.